Lesersbrief: Die ANC se 2019-manifes ‘soek jou pensioen’Argieffoto (Foto: stevepb, Pixabay) Pieter-Ben Roos skryf: Die vrye mark en die ANC-doelwitte gaan vir die volgende vyf jaar weer daadwerklik met mekaar stoei. Ek skryf vandag hierdie blog uit kommer oor die ANC se aanval op die vrye mark en kapitalisme in Suid-Afrika. Punt 5 in die manifes van 2019 beskryf dat die regerende party investering binne die volgende vier jaar met R1,4 triljoen verhoog. Die vraag is waar hierdie geld vandaan gaan kom? ŉ Basiese eenvoudige konsep van die ekonomie is dat mense meer spaar as dit vir hulle meer aantreklik is om te spaar. Die regering verstaan duidelik nie hierdie konsep nie. Ons owerheid wil vanjaar nuwe asem in die idee van voorgeskrewe finansiële bates blaas. Die stelling klink op sigself amper administratief van aard, maar dit kan ŉ verlammende effek op die waarde van ons pensioene hê. Suid-Afrika se 16 miljoen pensioenbetalers het verseker dat die land, volgens die ekonoom Mike Schüssler, oor die agtste grootste pensioenpot ter wêreld beskik. Ons pensioene word bestuur en bewaar deur finansiële reuse wat gereguleer word deur wetgewing. Pensioenfondse is vir ons kommunistiese regering ŉ goudmyn van kapitaal en dit wil lyk of dit die regering se oogmerk is om aan hierdie instansies voor te skryf waar om ons pensioene te belê. Dit kom neer op die nasionalisering van pensioenfondse waarvoor mense hul hele lewe lank werk. Die rede waarom die regering op hierdie fondse inzoem, is dat die ANC se manifes ŉ belofte maak dat die ANC R100 miljard in swart nyweraars en besighede in swart besit wil investeer. Dit is ŉ enorme bedrag kapitaal wat nêrens anders as by privaat burgers gekry kan word nie. Die voorgestelde bates of “prescribed assets” wat deur regulasies ingestel word, gaan gebruik word as ŉ rookskerm vir geforseerde investering in staatsbeheerde entiteite. My verwagting is dat dit gedoen gaan word onder die valse voorwendsel dat die regulasies ten doel het om maatskaplike en ekonomiese groei te bevorder. Die geleentheidskoste om in nielewensvatbare entiteite te investeer, is ondenkbaar. My vraag is dan die volgende: Indien staatsbeheerde en swart nywerhede die ekonomiese toets van langtermyn-winsgewendheid kon deurstaan, waarom sou dit vir die regering nodig wees om ons finansiële instansies te forseer om daarin te investeer? As hulle suksesvol was, sou dit vanself gebeur. Elke pensioenbetaler verdien om te weet sy pensioen is veilig. Ons moet waaksaam wees voor die regering soos ŉ dief in die nag ons hard verdiende gelde verkwis.